ציון אשכנזי

ביוגרפיה

ציון אשכנזי, האמצעי במשפחה של חמישה אחים, נולד וגדל במושב עגור עד שהיה בן שמונה עשרה. הוא עסק בחקלאות במשך כל ילדותו ונעוריו ולמד בתיכון החקלאי בעין כרם. היה פעיל בתנועת הנוער "בני המושבים", בה שיחק, ביים, רקד ושר. בהיותו בן שמונה עשרה התנדב לשנת שירות לפני הצבא "גרעין עודד" בה הדריך נוער מכל הארץ. בצה"ל שירת שלוש שנים בחיל האוויר. בתום שירותו הצבאי עסק במשך שלוש שנים בחינוך בלתי פורמלי. הוא פיתח מתודות הדרכה בתנועת הנוער "בני המושבים". באותה עת כתב את "ארכיפלג", מחזהו הראשון והעלה אותו במגמת תיאטרון עם תיכוניסטים.
אשכנזי הוא בוגר שלוש שנות לימוד בבית ספר "אומנות המשחק" בהנהלת סופי מוסקוביץ'. בתום לימודיו המחיז סיפורים של צ'כוב למחזה פרי עטו בשם "אנשים מיותרים" וביים אותו בסטודיו של מוסקוביץ'. במקביל לכך שיחק את ליסנדר ב"חלום ליל קיץ", באנסמבל עיתים של רנה ירושלמי, בקאמרי. 
הוא שיחק בשתי הצגות בתיאטרון הסימטה בבימויו של יובל זמיר: גילם את דמותם של הקיסר, הקיסרית ורוחו של שוליקר בהצגה "השמשים" פרי עטו של חנוך לוין. הוא טס עם ההצגה להופעות בבולגריה ומקדוניה, כמו כן גילם את דמותו של כל אדם בהצגה "כל אדם".
ציון אשכנזי שיחק בתפקידים ראשיים בשלוש הצגות ילדים: "אל עצמי" מאת גלילה רון פדר, בבימויו של ניר ארז בתיאטרון הקיבוץ. הוא גילם את דמותו של ציון, ילד מאומץ שמגיע מהפריפריה לחיפה, העיר הגדולה. הוא היה מועמד על תפקידו לפרס השחקן הטוב ביותר בהצגות ילדים ונוער לשנת 2007. הוא גילם את דמותו של איתמר בן אב"י בהצגה "בן יהודה" ושיחק את אורי ב"הרפתקה בחולות". 
מאז שנת 2009 ציון אשכנזי משחק בתיאטרון גשר. בהצגה "רביזור" גילם את דמותו של לוקה לוקיץ', אחד משלושה מפקחים (לצד גלעד קלטר ודודו ניב) שמהווים את המיליה של ראש העיר (דביר בנדק), שמנסים לשחד את רביזור. 
כעת (יוני 2012) אשכנזי משחק בתיאטרון גשר בשלוש הצגות נוספות. ב"דון ז'ואן" הוא מגלם את דמותו של פיירו, צעיר כפרי שדון ז'ואן (סשה דמידוב) גונב ממנו את שרלוטה אהובתו (יעל טוקר). ב"הארווי" אשכנזי מגלם את דמותם של אלביס ונהג המונית. אלביס הוא בנה של אתל שובנה (ליליאן רות חיילובסקי), בן לא יוצלח עם אהבה חולנית לדבורים, שמנסים לשדך למרי (נטע שפיגלמן), לא מוצלחת בעצמה. ההצגה השלישית בה אשכנזי משחק בתיאטרון גשר היא "חמישה קילו סוכר", פרי עטו של גור קורן. הוא מגלם את דמותו של יועד ריבה, מרצה להיסטוריה הומוסקסואל הזקוק לאהבה, שגור קורן מנסה לשכנע שישנה פרט היסטורי על סבו בספר שהוא כותב.
ביוני 2012 ביים אשכנזי את "הדבר האמיתי" פרי עטו של טום סטופרד, בבית הספר של סופי מוסקוביץ'. בנוסף לכך הוא מביים גם את "אלטנוילנד", המבוסס על ספרו של הרצל בשם זה, שהוא מעבד ביחד עם תום ווליניץ, שמועלה בקבוצת התיאטרון של הנוער העובד והלומד. 
בטלוויזיה אשכנזי גילם את דמותו של דודו ב"מגדלים באוויר" של ניר ברגמן. הוא שיחק בסדרה הקומית היומית "15 דקות" בערוץ יס. הוא גילם את דמותו של ארז אלביליה, בנו של המאפיונר שמעון אלביליה (עמוס לביא). ארז אלביליה מנסה להצליח בזכות עצמו בעולם הבמה וצילו של אביו רודף אותו. 
אשכנזי משחק בתוכנית הילדים "כוח הקצב" בערוץ הופ. אחד משלישייה (ביחד עם גל לב ודרור טייכנר), שפותרת בעיות של ילדים בעזרת שירים וריקודים. הוא מגלם את דמותו של צ'יקי, המשורר הפייטן והרגיש שבחבורה. ביולי 2012 תשודר העונה השלישית של הסדרה. הוא מופיע עם שחקני הסדרה ברחבי ישראל. 
אשכנזי כיכב בתפקיד הראשי בסרטו של דן וולמן "גיא אוני", עיבוד לספרה של שולמית לפיד, שנהפך גם לסדרת טלוויזיה. הוא גילם את דמותו של יחיאל סילס, אלמן שנושא לאישה את פאניה (תמר אלקן), עולה מרוסיה והם יוצאים למסעם לגיא אוני, לימים ראש פינה. 
בשנים 2011-2008 ריכז ולימד קורס משחק ארצי לתלמידי תיכון במשרד החינוך.
ב-2011 ייסד והפיק את "קליפטישן" תחרות הקליפים הישראלית הרשמית ומאז מנהל את התחרות.
הנחה את טקס אשת השנה לשנת 2007 של עיריית תל אביב-יפו.
מאז מרץ 2012 אשכנזי כותב טור שבועי ב-Mynet על חייו כשחקן. ומאז 2015 כותב בלוג ב-maveze וחושף חלקים מיומניו האישיים
ביולי 2012 זכה בפרס רוזנבלום לאמנים מבטיחים.